《哭董彦孚》
宋代·谢薖

川流日夜去，逝者乃如此。平时所知人，强半今为鬼。

顷者哭子所，泪积垢未洗。宁知少日间，俄又哭董子。

忆昨招君谈，时维六月朏。君方以病告，一卧不复起。

启手无别言，恸哭长已矣。初君在童丱，警敏无与比。

读书五行下，大父尝窃喜。谓当寄门户，竟以韦布死。

死生事亦大，谁能独免耳。愿沾甘露味，倘悟无生理。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与所齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。